शास्त्री जी ने डोगरी दे इस अन्दोल गी इत्थूं तगर पजाने आस्तै सिर्फ साहित्य-सिरजना, गोश्ठियां जां सम्पादन कम्म गै नेईं कीते बल्के वक्त-वक्त उप्पर अन्दोलन दा जो तकाज़ा रेहा उसदे मताबक अमल बी कीता। जिसलै आम जनता च डोगरी गितै जानकारी पैदा करने दी गल्ल ही तां ग्रां-ग्रां च जाइयै मंचन दियें सुविधाएं दे नेईं होने पर बी थढ़ें, सन्धें, चगानें यानी आम लुकाई दे किट्ठें च बावा जित्तो, सरपंच ते नमां ग्रां नाटकें द मंचन करदे रेह्। इस नेक कम्मा दी खातर उन्दे अंदर अपने बारे च कदें कोई अहम् दी भावना नेईं आई सगुआं इ’नें जित्तो, रणपत त माधो दे किरदारें दा अभिनय बी आपूं कीता। एह् अपने काफ़ले दे रैह‌्‌नुमां बशक्क रेह् पर हर कम्मा च छड़ी रैहनुमाई गै नेईं कीती बल्के शाना-ब-शाना होइयै अमली कम्म बी कीते ते इक सफल रैह‌्नुमाई दी एह् सारें शा बड्डी खूबी होंदी ऐ।